РЕПУБЛИКА СРБИЈА

НАРОДНА СКУПШТИНА

Oдбор за административно-буџетска

и мандатно-имунититетска питања

22 Број: 013-2854/12

18. септембар 2012. године

Б е о г р а д

НАРОДНОЈ СКУПШТИНИ РЕПУБЛИКЕ СРБИЈЕ

На основу члана 199. и члана 65. став 2. алинеја прва Пословника Народне скупштине, Oдбор за администрaтивно-буџетска и мандатно-имунититетска питања, на 16. седници одржаној 18. септембра 2012. године, размотрио је Одлуку Републичке изборне комисије о додели мандата народних посланика ради попуне упражњених посланичких места у Народној скупштини 02 Број 013-1332/12 и о томе подноси следећи

И З В Е Ш Т А Ј

Одбор је констатовао да су престанком мандата народним посланицима Зорану Машићу и Милосаву Миличковићу, изабраним са Изборне листе ПОКРЕНИМО СРБИЈУ-ТОМИСЛАВ НИКОЛИЋ (Српска напредна странка, Нова Србија, Асоцијација малих и средњих предузећа и предузетника Србије, Коалиција удружења избјеглица у Републици Србији, Покрет снага Србије-БК, Народна сељачка странка, Бошњачка народна странка, Демократска партија Македонаца, Ромска партија, Покрет влашког уједињења, Покрет социјалиста, Покрет привредни препород Србије), и народном посланику Бошку Ничићу, изабраном са Изборне листе УЈЕДИЊЕНИ РЕГИОНИ СРБИЈЕ – МЛАЂАН ДИНКИЋ, остала упражњена посланичка места у Народној скупштини Републике Србије, у складу са одредбом члана 88. Закона о избору народних посланика.

Када народном посланику мандат престане пре истека времена на које је изабран, мандат се додељује кандидату са исте изборне листе са које је био изабран народни посланик, на начин утврђен у члану 92. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Одлуку Републичке изборне комисије и уверења о избору народних посланика Небојше Берића и Ирене Алексић, изабраних са Изборне листе ПОКРЕНИМО СРБИЈУ-ТОМИСЛАВ НИКОЛИЋ (Српска напредна странка, Нова Србија, Асоцијација малих и средњих предузећа и предузетника Србије, Коалиција удружења избјеглица у Републици Србији, Покрет снага Србије-БК, Народна сељачка странка, Бошњачка народна странка, Демократска партија Македонаца, Ромска партија, Покрет влашког уједињења, Покрет социјалиста, Покрет привредни препород Србије), и Рајка Стевановића, изабраног са Изборне листе УЈЕДИЊЕНИ РЕГИОНИ СРБИЈЕ – МЛАЂАН ДИНКИЋ, и утврдио да су подаци о избору народних посланика истоветни са подацима из Одлуке Републичке изборне комисије, чиме су се стекли услови за потврђивање мандата именованим народним посланицима.

Одбор предлаже да Народна скупштина, одмах по пријему овог извештаја, констатује потврђивање мандата новоизабраним народним посланицима Небојши Берићу, Ирени Алексић и Рајку Стевановићу.

За известиоца Одбора на седници Народне скупштине одређен је Зоран Бабић, председник Одбора.

ПРЕДСЕДНИК

Зоран Бабић